钦定古今图书集成/方舆汇编/职方典/第1526卷 > 《为南承嗣请从军状》唐·柳宗元
## 钦定古今图书集成/方舆汇编/职方典/第1526卷 > 《为南承嗣请从军状》唐·柳宗元

臣亡父至德之岁死节睢阳。陛下每降鸿恩，必加褒
宠。臣自七岁即忝班荣，垂五十年，常居禄秩，再守遐
郡。绩用无成，终贻官谤，甘就严谴，无以负荷先志，报
效殊私。以惭以惧，陨越无地。伏见某月日敕，以“王承
宗负恩干纪，命将徂征，雷霆所加，殄灭在近。臣窃不
自揆，思竭忠诚，愿预一卒之任，以答再生之幸。庶得
摧锋触刃，摩垒搴旗，冀获尽于微诚，傥不坠于遗烈。
踊跃之至，夙夜不宁。敢希皇明，俯鉴丹恳。”臣闻《周官》
考艺，国子置车甲之司；汉道推恩，孤儿备羽林之用。
千秋思奋于事越，仲孺期死于奔吴。义激君亲，名高
竹帛。臣虽无似，有慕昔人。虽身涂草野，死而不朽。披
肝沥血，昧死上陈。无任恳迫忠愤之至。谨录奏闻，伏
候敕旨。